CELEX: 62009TN0068
Language: sk
Date: 2009-02-18 00:00:00
Title: Vec T-68/09: Žaloba podaná 18. februára 2009 – Soliver/Komisia

18.4.2009   
            
            
               SK
            
            
               Úradný vestník Európskej únie
            
            
               C 90/32
            
         Žaloba podaná 18. februára 2009 – Soliver/Komisia
   (Vec T-68/09)
   2009/C 90/50
   Jazyk konania: holandčina
   
      Účastníci konania
   
   
      Žalobca: Soliver NV (Roeselare, Belgicko) (v zastúpení: H. Gilliams a J. Bocken, advokáti)
   
      Žalovaná: Komisia Európskych spoločenstiev
   
      Návrhy žalobcu
   
   
               —
            
            
               zrušiť článok 1 rozhodnutia Komisie z 12. novembra 2008 vo veci COMP/39.125 – Automobilové sklo v rozsahu, v akom konštatuje, že žalobca sa v období od 19. novembra 2001 do 11. marca 2003 spolupodieľal na protiprávnom konaní uvedenom v rozhodnutí,
            
         
               —
            
            
               zrušiť článok 2 rozhodnutia Komisie z 12. novembra 2008 vo veci COMP/39.125 – Automobilové sklo v rozsahu, v akom sa žalobcovi ukladá peňažná pokuta vo výške 4 396 000 eur,
            
         
               —
            
            
               subsidiárne peňažnú pokutu uloženú žalobcovi podstatne znížiť,
            
         
               —
            
            
               zaviazať Komisiu na náhradu trov konania.
            
         
      Žalobné dôvody a hlavné tvrdenia
   
   Po prvé žalobca sa vo svojej žalobe odvoláva na porušenie článkov 81 ES a 53 EHS, na porušenie povinnosti odôvodnenia, ako aj na zjavne nesprávne posúdenie skutkového stavu. Napadnuté rozhodnutie neoprávnene vychádza zo skutočnosti, že žalobca sa v období od 19. novembra 2001 do 11. marca 2003 spolupodieľal na protiprávnom konaní, ktoré je uvedené v článku 1 napadnutého rozhodnutia.
   Po druhé žalobca uvádza, že zistenie obratu zo strany Komisie je neodôvodnené, je v rozpore s usmerneniami, neponecháva žalobcovi možnosť na obhajobu a porušuje zásadu prezumpcie neviny a rovnosti zaobchádzania.
   Po tretie žalobca namieta porušenie zásady rovnosti zaobchádzania, zásady proporcionality, usmernení, ako aj povinnosti odôvodnenia. Komisia uplatnila pri stanovení základnej sumy pre výpočet peňažnej pokuty zvýšenú percentuálnu sadzbu obratu.
   Po štvrté žalobca namieta porušenie zásady proporcionality a zásady rovnosti zaobchádzania, ako aj zjavne nesprávne posúdenie skutkového stavu, lebo Komisia vynásobila obraty žalobcu počtom rokov, v ktorých sa údajne mal spolupodieľať na protiprávnom konaní, ktoré je uvedené v článku 1 rozhodnutia.
   Po piate je porušený zákaz retroaktivity. Komisia uplatnila na údajné protiprávne konanie, ktoré bolo ukončené už pred prijatím usmernení, usmernenia z roku 2006 (1).
   Po šieste žalobca uvádza, že bola porušená zásada rovnosti zaobchádzania a zásada proporcionality a došlo k zjavne nesprávnemu posúdeniu skutkového stavu, lebo Komisia základnú sumu pre výpočet peňažnej pokuty navýšila o prirážku 16 % jeho obratov.
   Po siedme boli porušené článok 81 ES a usmernenia tým, že Komisia pri výpočte peňažnej pokuty uloženej žalobcovi nezohľadnila viacero poľahčujúcich okolností svedčiacich v prospech žalobcu.
   
      (1)  Usmernenia k metóde stanovenia pokút uložených podľa článku 23 ods. 2 písm. a) nariadenia č. 1/2003 (Text s významom pre EHP) (Ú. v. EÚ C 210, s. 2).